和馮中允爐邊偶作
作者：王禹偁
朝代：宋

paragraphs: 誰爲東君掌青律，故將春日連人日。
春日雨絲暖融融，人日雪花寒慄慄。
雨雪寒暖苦不同，可比交情去就中。
仲咸擁爐發歌詠，古風激破澆漓風。
人情離合古來有，召公初亦疑周公。
汾陽臨淮本讎隙，一旦分兵若親戚。
四公翻覆人不譏，各各操心爲邦國。
此外譸張多爲己，反掌背面如千里。
張耳陳餘不忍言，魏其武安何足齒。
我愛中庸君子心，心與人交淡如水。
別有人間勢利徒，一去一就隨榮枯。
西漢董賢方佞倖，孔光迎拜卑如奴。
是時楊雄在東觀，投閣欲死無人扶。
有唐力士夫人死，朝士執喪如喪妣。
是時李白放江邊，憔悴無人供酒錢。
小人之性何所似，真如蜂蝶并螻蟻。
尋春逐臭苟朝昏，豈顧松篁與蘭茝。
重君誓心一何極，澗底松兮陵上柏。
澗松陵柏有朽時，我約君心無改易。